**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá predkladania žiadostí, výkonu kontroly a znižovania priamych podpôr Strategického plánu spoločnej poľnohospodárskej politiky (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je reflektovať na pravidlá systému predkladania žiadostí, výkonu kontrol a prípadného znižovania podpôr vo forme priamych platieb, ako aj vybraných neprojektových opatrení v záujme rozvoja vidieka stanovených v Strategickom pláne spoločnej poľnohospodárskej politiky 2023 – 2027, na ktoré sa vzťahuje integrovaný administratívny a kontrolný systém a na novú právnu úpravu vyplývajúcu z nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení a nariadenia Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013 (Ú. v. EÚ L 435, 6.12.2021) v platnom znení, a to s cieľom zabezpečenia právnej istoty, ochrany práv poľnohospodárov a zaručenia bezproblémového, koherentného a efektívneho fungovania priamych podpôr.

Návrh nariadenia vlády bude mať pozitívny a negatívny vplyv na podnikateľské prostredie, pozitívne sociálne vplyvy a vplyvy na informatizáciu spoločnosti, negatívny vplyv na rozpočet verejnej správy a nebude mať vplyvy na životné prostredie, vplyvy na manželstvo, rodičovstvo a rodinu ani vplyvy na služby verejnej správy pre občana.

V rámci vplyvov na podnikateľské prostredie dochádza v návrhu nariadenia vlády ku goldplatingu vzhľadom na nevyužitie možnosti, ktorú ustanovuje čl. 3 ods. 4 vykonávacieho nariadenia Komisie (EÚ) 2022/1173 z 31. mája 2022, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2021/2116 v súvislosti s integrovaným administratívnym a kontrolným systémom v rámci spoločnej poľnohospodárskej politiky (Ú. v. EÚ L 183, 8.7.2022), konkrétne aby skupina prijímateľov predložila žiadosť o podporu spoločne, ak sa zaistí rovnaký prístup ku všetkým prijímateľom. Vzhľadom na to, že v procese prípravy návrhu nariadenia vlády Ministerstvo pôdohospodárstva a rozvoja vidieka Slovenskej republiky neevidovalo záujem zo strany dotknutých subjektov o využitie predmetnej možnosti a s ohľadom na predpokladanú administratívnu náročnosť, ktorá by prevýšila efekt poskytnutej podpory, sa predkladateľ rozhodol predmetnú možnosť nevyužiť a zachovať status quo.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.